Εργασίες 27/05

Συλλογή Σπόρων
Μαζέψαμε και άλλους σπόρους απο ρόκα και παπούλα. Χρειάζονται δύο εβδομάδες αποξήρανση επομένως πρέπει να προχωρήσει η διαδικασία της διαλογής των σπόρων της προηγούμενης συλλογής (19/5).

Εγκατάσταση Υποστήριξης στο κλήμα για δημιουργία σκίασης (κληματαριά)
Εγκαταστήσαμε 2 κομμάτια σύρμα, κατά πλάτος του διαδρόμου των καλλιεργειών, προκειμένου να στηριχτούν κάποια από τα κλωνάρια του κλήματος και να δημιουργήσουν σκιά. Κάποια από τα κλωνάρια δεν περάστηκαν επάνω στο σύρμα προκειμένου να μη σπάσουν.

Συλλογή βρώσιμων
Συλλέξαμε τα καρότα από το ένα παρτέρι τα οποία όπως παρατηρήσαμε είναι "κοντά", κυρίως λόγω του αργιλώδους χώματος το οποίο δεν τα αφήνει να αναπτυχθούν σωστά, αλλα και της φύτευσης πολύ κοντά μεταξύ τους. Επίσης συλλέξαμε τις πατάτες κυρίως λόγω της παρατήρησης της προσβολής από περονόσπορο και της διαπίστωσης ότι οι πατάτες είχαν μεγαλώσει ικανοποιητικά κάτω από το έδαφος. Πρέπει να δούμε τι θα κάνουμε με το προσβεβλημένο χώμα, εφόσον υπάρχει μεγάλη πιθανότητα να κολλήσει οτιδήποτε άλλο φυτευτεί στο παρτέρι. Τέλος συλλέξαμε τα βλήτα τα οποία είχαν φυτρώσει γύρω από τις ντομάτες.

Νέοι σπόροι
Βάλαμε σε μπουκάλια με νερό νέους σπόρους προκειμένου να φουσκώσουν, να ανοίξουν και να φυτευτούν. Στους σπόρους περιλαμβάνονται: κλωσσούδια, ντομάτες, φασόλια, καρπούζια, μελιτζάνα, κολοκύθια κ.α. Μπήκαν αρκετοί, με την προοπτική εφόσον δεν υπάρχει μεγάλη διαθεσιμότητα σε χώρο, να μοιραστούν μόλις αναπτυχθούν επαρκώς.

Δημιουργία ξύλινου παρτεριού
Δημιουργήσαμε παρτέρι μικρών διαστάσεων - μπορεί να λειτουργεί ως "πρωτότυπο", μακέτα σε διάφορες παρουσιάσεις.